L-Universita onorat lill-Imħallef Emeritu Maurice Caruana Curran b’għarfien ewlieni għal karriera twila u distinta tiegħu fil-professjoni legali. L-Imħallef Emeritu Maurice Caruana Curran ngħata l-midalja ta’ eċċellenza mill-Università ta’ Malta għall-kontribut tiegħu fil-qasam legali wara karriera twila ta’ avukat, ġudikant u lecturer tal-istudenti tal-liġi. Waqt iċ-ċerimonja tal-għoti tal-Midalja fl-Università ta’ Malta, il-Professur Ray Mangion qal li l-Imħallef naqqax ismu fl-istorja ta’ Malta b’xogħol imprezabbli li wettaq f’ oqsma leġali u anke kulturali bis-sehem tiegħu bħala President ta’ Din l-Art Helwa. Il-Professur Mangion qal li Dr Caruana Curran jibqa imfakkar fost oħrajn bħala prosekutur f’żewġ każi li għamlu storja. “Dawn huma l-każ ta’ Terreni u l-każ ta Ġiġa,” qal Dr Caruana Curran. Bħala Imħallef ta’ deċiżjonijiet importanti kemm fil-qasam kriminali u anki dak ċivili. “Biss biss il-każ Lowell versus Caruana tal-1972 biddel is-sistema ta’ kif l-amministrazzjoni tista’ tkun soġġetta għal dik li hi ‘judicial review'” spjega Dr Caruana Curran. Dr Caruana Curran wettaq ukoll ħidma sinifikanti fis-settur kulturali u ta kontribut imprezzabbli f’kampanji favur il-konservazzjoni ta’ bini storiku. Din l-art Ħelwa se tagħlaq 50 sena u huwa kien il-fundatur tagħha. L-Imħallef Emeritu Caruana Curran li għandu 96 sena qatta’ ħafna snin jgħallem fil-Fakultà tal-Liġi fl-Universita ta’ Malta u kien ukoll il-President tal-Kunsill Mediku. Fl-1993 ingħata it-titlu bħala Uffiċjal tal-Ordni Nazzjonali tal-Mertu għall-kontribut tiegħu f’diversi oqsma.